Night at the museum (Öö muuseumis)  Lavastaja: Shawn Levy  2006  http://www.imdb.com/title/tt0477347/    Larry Daley (Ben Stiller) on New Yorgi loodusloomuuseumi uus öövaht, kelle arvates kõik selles majas pole päris nii nagu peaks. Koridorid täis metsikuid eelajaloolisi loomi, iidseid sõdalasi, Aafrika kiskjaid ja legendaarseid kangelasi ajaloost on otsekui tardunud. Aga kas ikka on? Larry kogeb juba esimesel ööl, et kui külastajad ja koristajad õhtul majast lahkuvad, algab tõeline seiklus, kui kõik muuseumi elanikud korraga ellu ärkavad ning õnnetul öövahil ei jää üle muud, kui püüda päikesetõusuni vastu pidada.      Vaatasin siis lõpuks selle eelmise aasta ühe haibituima "põnevuskomöödia" ära ja hoolimata peaaegu olematutele ootustele suutis see mind ikkagi üllatada. Nimelt sellega, et üks film ikka nii mõttetu olla võib. Lugu tundub esmapilgul ju intrigeeriv ja palju põnevaid võimalusi pakkuv aga tegelikkuses näeb see kõik välja välja nagu tühjaks visisenud õhupall. Muidugi, kui ma oleks sellist filmi näinud aastal 1980, siis oleks see arvatavasti olnud  täielik hitt, nüüd oli tükk tegemist, et mitte poole pealt kinni klõpsata. Tõtt-öelda, kui ootamatult poleks vaarao rollis välja ilmunud nunnu Rami Malek (jajah, seesama egiptuse päritolu näitleja, kes mängib "The war at home"-nimelises sitcom'is geist naabripoissi), siis oleks see vaatamine pooleli jäänudki. Ja eks need pea kaks tundi ekraani ees istuda oli kokkuvõttes ikka üks sajaprotsendiline masohhism. Kui te pole seda filmi näinud, siis pole te ka midagi kaotanud. Üks punkt filmi efektide ja teine Maleki eest.    2/10